Решение № 4804 от 5.04.2013 г. на ВАС по адм. д. № 2430/2013 г., II о., докладчик съдията Емилия Кабурова

 

чл. 43, ал. 1, т. 5 ЗКИР 

 чл. 49, ал. 1 ЗКИР 

§ 4, ал. 1 и ал. 3 ПЗР ЗСПЗЗ 

чл. 14, ал. 1, т. 1, т. 2, т. 3, т. 4 и т. 5 Наредба № 3/2005 г. 

чл. 46, ал. 1, ал. 2 и ал. 3 Наредба № 3/2005 г.

 

Няма законова забрана в границите на урбанизирани територии, да бъдат включвани и такива със земи по § 4 от ПЗР ЗСПЗЗ. Изрично с разпоредбата на § 4, ал. 3 ПЗР ЗСПЗЗ е предвидена такава възможност за включване на земи по § 4, ал. 1 в границите на урбанизирани територии.

При положение че за един имот няма предходни планове и че същият попада в територия по § 4 ПЗР ЗСПЗЗ, за която предстои изработване на ПНИ, за него е приложима разпоредбата на чл. 46, ал. 1 - 3 Наредба № 3/2005 г., а не разпоредбата на чл. 43, ал. 1, т. 5 ЗКИР. Приложението на последната не зависи от местонахождението на имота в или извън строителните граници на населеното място, а от възможността да бъдат заснети границите на отделните поземлени имоти, чрез предхождащо установяване границите на територията, в която те попадат.

При положение че за територията, в която попада един имот, няма одобрен и влязъл в сила ПНИ, не би могло да се определят и конкретните граници на имота по критериите на чл. 43, ал. 1, т. 5 ЗКИР, респ. чл. 14, ал. 1, т. 1 - 5 Наредба № 3/2005 г.



Производството е по реда на чл. 208 и сл. от АПК.

Образувано е по касационна жалба от Елена Атанасова Танева, от гр. София, чрез пълномощниците й - адв. Пенева и адв. Лазаров, против Решение № 7050/18.12.2012 г. по адм. дело № 5466/2012 г. на Административен съд София-град, с искане за отмяната му като неправилно, поради нарушение на материалния закон и необоснованост- основания за отмяна по чл. 209, т. 3 от АПК.

Ответникът - началника на Агенцията по геодезия, картография и кадастър /АГКК/, редовно призован, не се явява и не се представлява.

Представителят на Върховна административна прокуратура дава заключение за неоснователност на касационната жалба.

Върховният административен съд, второ отделение, намира касационната жалба за процесуално допустима, като подадена от надлежна страна и в срока по чл. 211, ал. 1 от АПК. Разгледана по същество е неоснователна.

С обжалваното решение Административен съд София-град е отхвърлил жалбата на Елена Танева против Заповед № РД-18-19/27.01.2012 г. на Изпълнителния директор на АГКК, в частта, с която не е нанесен в кадастралната карта собствения й поземлен имот пл. № 1345, к. л. Г-22-12-Г, м. "Ренов дол", СО-район "Панчарево", гр. София, като неоснователна. За да постанови този правен резултат, съдът е приел, че заповедта, в оспорената й част, е издадена от компетентен орган, при спазване на формата и на административнопроизводствените правила. От съвкупната преценка на доказателства е установил, че е спазен и материалния закон. Според съда процесния имот не попада в урбанизирана територия за която има одобрен подробен устройствен план, поради което за него е приложима разпоредбата на чл. 46 от Наредба № 3/2005 г. за съдържанието, създаването и поддържането на кадастралната карта и кадастралните регистри, а не общата разпоредба на чл. 43, ал. 1, т. 5 от ЗКИР. При условията на първата разпоредба и данните по делото, че за територията по § 4, ал. 1 от ПЗР на ЗСПЗЗ, в която е включен и процесния имот, няма одобрен и влязъл в сила план на новообразуваните имоти /ПНИ/, правилно в оспорената кадастралната карта тази територия е заснета като самостоятелен кадастрален район с идентификатор 22472.7405.1 - в. з. "Ренов дол" - територия със земи по § 4 от ПЗР на ЗСПЗЗ.

Решението е правилно като краен резултат, със следните корекции:

Неправилен е извода на съда, че процесния имот не попада в урбанизирана територия. Предмет на обжалване пред първоинстанционния съд е Заповед от 27.01.2012 г. на ИД на АГКК, с която на основание  чл. 49, ал. 1 от ЗКИР, е одобрена кадастрална карта и кадастрални регистри за територията на язовир Искър, р-н "Панчарево, Столична община, в частта й относно незаснет в кадастралната карта имот пл. № 1345 по неодобрената кадастрална карта на землище с. Долни Пасарел, м. "Ренов дол" - язовир "Искър", СО - р-н "Панчарево". От заключението на съдебно-техническата експертиза, част от писмените доказателства на Столична община и фирмата-изпълнител на техническите дейности по създаване на кадастралната карта /ЕТ "Интерфейс-Петко Казанлъклиев"/, е установено, че територията в обхвата на оспорената заповед, представлява СО-селищно образование, разположено на територията на населеното място р-н Панчарево, Столична община и като такова е включено в границите на урбанизираната територия на общината, за която има одобрен Общ устройствен план на Столична община. Конкретно имота на касатора, попада в м. "Ренов дол", землище -с. Долни Пасарел, която местност е територия със земи по § 4, ал. 1 от ПЗР на ЗСПЗЗ, без да има изработен и одобрен ПНИ. Няма законова забрана в границите на урбанизирани територии, да бъдат включвани и такива със земи по § 4 от ПЗР на ЗСПЗЗ, както е в случая. Изрично с разпоредбата на § 4, ал. 3 от ПЗР на ЗСПЗЗ е предвидена такава възможност за включване на земи по § 4, ал. 1 в границите на урбанизирани територии. Поради това, като се е съобразил с наличието на такава територия по § 4 от ПЗР на ЗСПЗЗ, в която попада и процесния имот, издателят на акта, съответно съда, не са допуснали нарушение на материалния закон.

По делото е безспорно установено, че за процесния имот, няма одобрен кадастрален план, няма одобрен и приложен подробен устройствен план - план за регулация. От заключението на вещото лице е установено, че за територията на язовир "Искър" има изработена карта на възстановената собственост, в която процесния имот не е заснет самостоятелно. Същият е заснет като имот пл. № 1345, к. л. Г-22-12, м. "Ренов дол" единствено в неодобрения кадастрален план за СО. Съгласно чл. 41, ал. 1, т. 1 от ЗКИР, на който съответства и чл. 41, ал. 1, т. 1 и т. 2 от Наредба № 3/2005 г., кадастралната карта и кадастралните регистри се създават, чрез обединяване на данни от кадастрални планове на урбанизираните територии, на планове и карти, одобрени по реда на ЗСПЗЗ и ЗВСГЗГФ, а когато такива липсват, на данни от геодезически или фотограметрични измервания.

При положение, че за имота няма предходни планове, от посочените по-горе и че същия попада в територия по § 4 от ПЗР на ЗСПЗЗ, за която предстои изработване на ПНИ, за него е приложима разпоредбата на чл. 46, ал. 1 - 3 от Наредба № 3/2005 г., а не разпоредбата на чл. 43, ал. 1, т. 5 от ЗКИР. Приложението на последната не зависи от местонахождението на имота в или извън строителните граници на населеното място, а от възможността да бъдат заснети границите на отделните поземлени имоти, чрез предхождащо установяване границите на територията, в която те попадат. При положение, че за територията, в която попада процесния имот, няма одобрен и влязъл в сила ПНИ, не би могло да се определят и конкретните граници на имота на касатора, по критериите на чл. 43, ал. 1, т. 5 от ЗКИР, респ. чл. 14, ал. 1, т. 1 - 5 от Наредба № 3/2005 г.
От изложеното следва, че пропускането на имота на касатора в одобрената кадастрална карта на СО, м. "Ренов дол", р-н "Панчарево", гр. София, е в съответствие с разпоредбата на чл. 46, ал. 1 от Наредба № 3/2005 г., като цялата територия по § 4 от ПЗР на ЗСПЗЗ, в която влиза и този имот, е заснета като самостоятелен кадастрален район с идентификатор 22472.7405.1. След влизане в сила на ПНИ за тази територия, с който ще се извърши заснемане на всички имоти, последните ще бъдат нанесени в кадастралната карта.

Като е достигнал до същите изводи, макар и с други мотиви, съдът е постановил правилно и законосъобразно решение, което следва да се остави в сила.

Водим от горното и на основание чл. 221, ал. 2, предл. първо от АПК, Върховният административен съд, второ отделение

РЕШИ:

ОСТАВЯ В СИЛА Решение № 7050/18.12.2012 г. постановено по адм. дело № 5466/2012 г. по описа на Административен съд София-град, второ отделение, 37-ми състав.

Решението не подлежи на обжалване. 

